Ramaphosa veroordeel, waarsku oor plaasmoordePres. Cyril Ramaphosa tydens die debat oor die presidensie se begrotingsrede. (Foto: Jairus Mmutle/GCIS) Pres. Cyril Ramaphosa het plaasmoorde opnuut veroordeel en terselfdertyd ’n skerp waarskuwing aan spesifiek die VF Plus oor sy hantering van die saak gerig. Ramaphosa, wat wyd daarvan beskuldig word dat hy plaasmoorde nie veroordeel nie, het met aanhalings getoon dat hy dit wél al gedoen het. Sy voorbeeld was uit ’n verbatim gedokumenteerde parlementêre stelling – en hy het plaasmoorde toe weer breedvoerig veroordeel. Die president het egter ook ’n waarskuwing aan spesifiek en by name dr. Pieter Groenewald, leier van die VF Plus, gerig met ’n woordkeuse wat ongewoon direk was komende van die gewoonlik gepoleerde en geskakeerde Ramaphosa. Ramaphosa het aangevoer Groenewald se gedrag toon aan watter lang pad sommiges nog moet loop na versoening en in watter mate party mense nog in ’n etniese enklave is. Ramaphosa se woorde direk ná sy kritiek op Groenewald wys dit was, ten regte of ten onregte, ŉ klaarblyklike verwysing na ŉ persepsie dat die VF Plus fikseer op plaasaanvalle en plaasmoorde tot uitsluiting van moorde en geweld in ander samelewingsverbande. Dít omdat dit wit mense is wat vermoor word en die VF Plus slegs omgee oor moorde op wit mense en minder omgee oor die moorde en geweldsmisdaad teen Suid-Afrikaners van ander rasse omdat hulle ander rasse minder ag as wit mense. “Elke geweldsmisdaad moet in dieselfde mate veroordeel word. Elke lewe is gelyk,” het Ramaphosa uitgewys en voorbeelde genoem van moorde en geweldsmisdade in ander samelewingsverbande wat nie dieselfde mate van fokus as plaasmoorde in sommige kringe uitlok nie. Dr. Pieter Groenewald. (Foto: VF Plus) Ramaphosa het ook die beleidsvoorstel deur die DA-leier, Mmusi Maimane, dat die regering se swart bemagtigingsmodel misluk en dus geskrap moet word, sonder omhaal verwerp. In ŉ aanduiding dat die stryd tussen die openbare beskermer, adv. Busisiwe Mkhwebane, en die minister van openbare ondernemings, Pravin Gordhan, besig is om snel te ontaard in ŉ stryd tot die dood waarin die breër politieke kamp wat elkeen verteenwoordig, vernietig sal word indien hulle verloor, het Ramaphosa hom openlik aan Gordhan se kant geskaar. Hy het die minister se beginselvastheid en bydrae tot die bevrydingstryd besing en die EFF-leier, Julius Malema, se aanval op Gordhan tydens Woensdag se debat oor die presidensiële begrotingspos as onaanvaarbaar uitgekryt. Ramaphosa het die belang van eenheid, versoening, respek vir uniekheid en behoorlike ekonomiese beplanning benadruk as Suid-Afrika die blink toekoms wil verwesenlik wat volgens die staatshoof op die land wag. In daardie verband is dit spesifiek belangrik om eenheid na te streef met diegene buite jou eie taal- en kultuurgroep, het Ramaphosa gesê.